als_Latn dik_Latn sag_Latn
Sikur të mos mjaftoje informaliteti në ekonomi dhe borxhi në energjetikë prej 1.1 miliardë dollar, buxheti i shtetit po kërcënohet serish edhe nga kaosi i krijuar në vite në çështjet e pronave. Vendimet e njëpasnjëshme të Gjykatës së Strasburgut për të drejtat e pronësisë, po i marrin frymën buxhetit, pasi kostot që qeveria duhet të paguajë, arrijnë në miliona euro, ndaj Fondi Monetar Ndërkombëtar i sugjeron qeverisë që t’i japë një zgjidhje këtij fenomeni, pasi faturat nga Strasburgu do të vijnë duke u rritur.
“Unë do të rendisja dy kërcënime serioze për qeverinë. E para është çështja ende e pazgjidhur e pronave, ndaj të cilës qeveria duhet t’i japë një drejtim. Dhe së dyti, kriza në energji. Për të dy këto çështje, kostoja e buxhetit është shumë e lartë dhe ato janë kthyer në një kërcenim serioz për stabilitetin ekonomik”.
Këtë deklaratë shefi i FMN-së e bëri gjatë një prezantimi të marrëveshjes së qeverisë me Fondin Monetar Ndërkombëtar, me student të Fakultetit Ekonomik. Duke ju përgjigjur interesit të medias, zoti Ilahi u ndal edhe tek çështja më e nxehtë e ekonomisë që është borxhi publik. Sipas tij, FMN është në negociata me qeverinë për të gjetur një zgjidhje me vendosjen e një kufiri për këtë tregues. Sipas Ilahit, e rëndësishme është që të ketë një disiplinim fiskal, me qellim që dhe borxhi të mos rritet pa kufi. Ndërsa mbetet në vëmendjen e FMN monitorimi në mënyrë të vazhdueshme i pagesave të prapambetura, që qeveria ka ndaj biznesit. Ajo çka nuk toleron FMN është krijimi i borxheve të reja ndaj biznesit, ndaj sipas shefit të FMN, një nga kushtet e marrëveshjes është edhe frenimi i krijimit të detyrimeve të reja.
als_Latn als_Latn als_Latn